
# Татарстанда Милли мәдәниятләр һәм гореф-гадәтләр елының ябу тантанасы «Казан Экспо»да уза

3 ноябрьдә «Казан Экспо»да Халыклар бердәмлеге көнен үткәрү кысаларында Милли мәдәниятләр һәм гореф-гадәтләр елын ябу тантанасы узачак. Кунаклар берьюлы барлык халык бәйрәмнәрен тамаша кыла һәм декоратив-гамәли сәнгать осталарының эшләнмәләре урын алган зур күргәзмә белән таныша алачак. Төрки, славян һәм фин-угор халыклары бәйрәмнәренә багышланган интерактив күргәзмә төп композиция булачак.

Моннан тыш, декоратив-гамәли сәнгать осталары мастер-класс күрсәтер һәм IX «Россия халыкларының милли бәйрәмнәре» Бөтенроссия фотобәйгесе җиңүчеләренең эшләре урын алган күргәзмә тәкъдим ителер дип көтелә.

Мәйданчыкларның берсендә халык җырларын заманча яңгырашта ишетеп булачак.

**Байбулат Батулланың** «Ядәч! Истә!» фильмы актерлары картинаны төшерү тарихы хакында сөйләячәк һәм «Ядәч» татар халык уенын уйнаячак.

15.00 сәгатьтән 17.00 сәгатькә кадәр Шакиров исемендәге залда ТР Рәисе **Рөстәм Миңнеханов** катнашында Милли мәдәниятләр һәм гореф-гадәтләр елын ябу уңаеннан тантаналы концерт була. Татарстанның барлык район-шәһәрләреннән килгән 500дән артык артист республикабызда яшәүче дистәләгән халыкның мәдәнияте белән таныштыручы вокаль, хореографик һәм инструменталь номерлар тәкъдим итәчәк.


Следите за самым важным и интересным в Telegram-каналеТатмедиа

## Нет комментариев
Татарстанда Милли мәдәниятләр һәм гореф-гадәтләр елының ябу тантанасы «Казан Экспо»да уза